28
Ko e ngaahi lea ʻoku kau ki he kakai fai kovi, pea mo e lelei ʻoe fai māʻoniʻoni mo angatonu.
1 ‌ʻOku hola ʻae kakai fai kovi ʻi he ʻikai tuli ki ai ha taha:
ka ʻoku toʻa ʻae māʻoniʻoni ʻo hangē ko e laione.
2 Ko e meʻa ʻi he fai hala ʻae fonua ko ia, ʻoku tupu ʻo tokolahi ai hono houʻeiki:
ka koeʻuhi ko e tangata poto mo ʻiloʻilo ʻe fakatolonga ai hono lelei.
3 Ko e tangata masiva ʻoku fakamālohi ki he masiva,
ʻoku tatau pe ia mo e ʻuha lolo ʻoku ʻauha ai ʻae meʻakai.
4 ‌ʻOku fakamālō ki he angahala ʻekinautolu ʻoku liʻaki ʻae fono:
ka ʻoku fakakikihi mo kinautolu ʻakinautolu ʻoku tauhi ki he fono.
5 ‌ʻOku ʻikai ʻiloʻi ʻae fakamaau ʻe he kakai angakovi:
ka ʻoku ʻilo ʻae meʻa kotoa pē ʻekinautolu ʻoku kumi kia Sihova.
6 ‌ʻOku lelei hake ʻaia ʻoku masiva ka ʻoku ʻeveʻeva ʻi heʻene angatonu,
ʻiate ia ʻoku koloaʻia ka ʻoku pikopiko hono ngaahi hala.
7 Ko ia ʻoku fai ki he fono ko e foha poto ia:
ka ko ia ʻoku kaumeʻa mo e kakai fakamaveuveu ʻoku fakamaaʻi ʻe ia ʻa ʻene tamai.
8 Ko ia ʻoku fakalahi ʻene koloa ʻi he foaki paʻanga ke toe totongi mai, mo e fai taʻetotonu,
ʻe tānaki ia ʻe ia ki ha taha ʻe manavaʻofa ki he masiva.
9 Ko ia ʻoku fakatafoki hono telinga ke ʻoua naʻa ne fanongo ki he fono,
ʻe hoko ʻene lotu ʻaʻana ko e meʻa fakalielia.
10 Ko ia ʻe fakahēʻi ʻae māʻoniʻoni ke ne ʻalu ʻi ha hala kovi,
ʻe tō pe foki ia ki heʻene luo ʻaʻana:
ka ʻe maʻu ʻe he fai totonu ʻae ngaahi meʻa lelei.
11 ‌ʻOku poto ʻae tangata koloaʻia ʻi hono mata ʻoʻona;
ka ʻoku ʻiloʻi ia ʻe he tangata masiva ʻoku faʻa fakakaukau.
12 ‌ʻOka fiefia ʻae kakai māʻoniʻoni, ʻoku ai ʻae ongoongolelei lahi:
ka ʻoka pule ʻae angahala, kuo fakafufū ʻae tangata.
13 ‌ʻE ʻikai monūʻia ia ʻaia ʻoku ʻufiʻufi ʻene ngaahi angahala:
ka ko ia ʻoku vete ia mo liʻaki ʻe maʻu ʻe ia ʻae ʻaloʻofa.
14 ‌ʻOku monūʻia ʻae tangata ʻoku manavahē maʻuaipē:
ka ʻe tō ki he kovi ʻaia ʻoku fakafefeka hono loto.
15 ‌ʻO hangē ko e laione ngungulu, mo e pea ʻoku ʻoho fano;
ʻoku pehē ʻae pule ʻoku angakovi ki heʻene kakai masiva.
16 Ko e tuʻi foki ʻoku masiva ʻi he fakakaukau, ʻoku lahi ʻene fakamālohi:
ka ko ia ʻoku fehiʻa ki he manumanu, ʻoku fakatolonga ʻe ia hono ngaahi ʻaho.
17 Ko e tangata ko ia ʻoku fai fakamālohi ki he toto ʻo ha tokotaha ʻe mole ia ki he luo;
ʻoua naʻa taʻofi ia ʻe ha tokotaha.
18 Ko ia ʻoku ʻeveʻeva ʻi he angatonu ʻe fakamoʻui ia:
ka ʻe hinga leva ia ʻaia ʻoku pikopiko hono ngaahi hala.
19 Ko ia ʻoku faʻa ngāue ki heʻene ngoue ʻe maʻu ʻe ia ʻae meʻakai lahi:
ka ʻe lahi moʻoni ʻae masiva kiate ia ʻoku muimui ki he kakai taʻepoto.
20 ‌ʻE lahi ʻaupito ʻae tāpuaki ki he tangata ʻoku angatonu:
ka ko ia ʻoku fai fakatoʻotoʻo ke ne koloaʻia ʻe ʻikai tonuhia ia.
21 ‌ʻOku ʻikai lelei ke filifilimānako:
he ko e tangata ʻoku pehē, ʻe fai hala ia ke ne maʻu ai ha konga mā.
22 ‌ʻOku ʻiate ia ʻoku fai fakatoʻotoʻo ke ne koloaʻia ʻae mata ʻoku kovi,
pea ʻoku ʻikai te ne tokangaʻi ʻe hoko mai ʻae masiva kiate ia.
23 Ko ia ʻoku lea valoki ki ha tangata ʻe maʻu ʻe ia ʻae ʻofa lahi hake,
ʻamui ʻiate ia ʻoku lea lapu ʻaki ʻae ʻelelo.
24 Ko ia ʻoku kaihaʻa mei heʻene tamai pe ko ʻene faʻē,
ʻo ne pehē, “ʻOku ʻikai ko e fai hala ia;”
ʻoku kaumeʻa ia mo e tangata fakaʻauha.
25 Ko ia ʻoku loto fielahi ʻoku fakatupu ʻe ia ʻae fekeʻikeʻi:
ka ʻe fakamonūʻia ia ʻaia ʻoku falala kia Sihova.
26 Ko ia ʻoku falala ki hono loto ʻoʻona ko e vale ia:
ka ko ia ʻoku ʻalu fakapotopoto, ʻe fakahaofi ia.
27 Ko ia ʻoku faʻa foaki ki he masiva ʻe ʻikai masiva ia:
ka ko ia ʻoku fufū hono mata ʻe lahi ʻae fakamalaʻia ʻe hoko ki ai.
28 ‌ʻOka hakeakiʻi ʻae angahala, ʻoku toitoi ʻae kakai: ka ʻoka ʻauha ʻakinautolu, ʻoku tupu ʻo tokolahi ʻae māʻoniʻoni.